Conor wil nie veg ná Twitter-bekgeveg | Netwerk24
Die Ier Conor McGregor het vir Dustin Poirier gesê hul derde geveg, wat op 10 Julie sou plaasvind, is van die baan weens 'n stryery op Twitter oor 'n skenking van $500 000 aan die Amerikaner se liefdadigheidsorganisasie.
Dustin Poirier (links) en Conor McGregor se derde geveg is glo van die baan. Foto: Getty Images
McGregor, voormalige kampioen in gemengdegevegskuns in twee gewigsafdelings, het vroeër vandeesmaand gesê sy derde ontmoeting met Poirier was bevestig.
Poirier het in Januarie die eerste persoon geword wat McGregor uitslaan. McGregor het destyds in 2014 vir Poirier in 'n veergewiggeveg uitgeslaan.
Die omstrede Ier was egter ongelukkig toe Poirier hom daarvan beskuldig dat hy nie sy woord gestand gedoen het om 'n skenking aan die Amerikaner se liefdadigheidsorganisasie te maak nie.
" 'n Skenking, nie skuld nie. Ons het gewag vir inligting oor hoe die donasie aangewend sou word, maar dit het nooit gekom nie," sê McGregor.
"500 k met geen plan in plek nie. Die geveg is af . . . Ek gaan op die tiende teen iemand anders veg."
Poirier het teruggekap deur te sê McGregor se span "het nooit gereageer" op e-posse wat verduidelik hoe die skenking aangewend sou word nie. – Reuters